Tässä on ihka ensimmäinen seinään potkimisen maailmanmestari - katso voittosuoritus videolta

Marianna Simo

KERAVA|Maailman ensimmäinen seinään potkimisen maailmanmestaruus matkasi sunnuntaina Keravalta Järvenpäähän. Kamppailu-urheilukeskusta Järvenpäässä pyörittävä Toni Pohjola nappasi MM-kultaa ja Rane-pystin tuomariäänin keravalaisen Jukka-Pekka Bäckströmin nenän edestä.

–Voitto olisi kuulunut tuolle nahkatakkikaverille. Hän oli kuin ilmetty Rane. Ehkä pitää tehdä tästä vielä valitus, Pohjola virnisti kenkälestistä tehty pysti sylissään.

Kamppailulajien pitkän linjan harrastaja ei myönnä potkineensa ennen seiniä.

–Ehkä korkeintaan vähän joskus teini-iässä. Ei Järvenpäässä juurikaan potkittu seiniä. Tämä on kovin keravalainen ilmiö, Pohjola virnuili.

Keravalaisen Kipinä Valmennuksen Edla Niemen järjestämistä seinään potkimisen MM-kisoista tuli kerta heitolla jättimenestys. Kilpasuorituksissa nähtiin korkeuksiin nousevia potkuja, huimia liikeratoja ja kivusta tinkimätöntä heittäytymistä.

–Asenne ja tyyli ratkaisevat, koko idean äiti ja tuomaristossa istunut Sonja Lipponen korosti kisan alla.

Niin todella kävi. Kun 9-vuotias keravalainen Aino Kortelainen marssi suorituspaikalle ja aloitti taekwondon potkuja ja karjahduksia sisältävän hurjan ohjelmansa, Lipposelta pääsi itku.

–Olet aivan käsittämättömän taitava. Olen ihan liikuttunut, Lipponen suitsutti.

Samaa mieltä olivat tuomariston muut jäsenet, Ahjo Training Centeriä pyörittävä Ilari Marstio sekä Kenkäkingin yrittäjä Petri Jantunen Kortelainen nappasi suorituksestaan täydet kympit kaikilta tuomareilta ja maailman ensimmäisen junioreiden seinään potkimisen maailmanmestaruuden.

Keravan keskuskoulun kolmatta luokkaa käyvän tytön tavoitteet ovat korkealla.

–Haluaisin olympialaisiin, taekwondoa ja aikidoa harrastava Aino Kortelainen kertoo.

Kisasuoritustaan tyttö harjoitteli kotona kolme viikkoa.

–Meillä on sellainen patja, jota saa potkia, äiti Mari Kortelainen kertoi.

Aino saavuttanut taekwondossa jo kansainvälistä menestystä. Kipinä kamppailulajeihin syttyi kauppareissulla Keravalla kolme vuotta sitten.

–Prisman edessä oli aikidonäytös. Ainon mielestä se näytti kiinnostavalta. Sen jälkeen onkin harjoiteltu, äiti kertoo.

–Oli niillä Karate Kid -elokuvillakin vaikutusta. Houkuttelin tytön pienenä katsomaan niitä kanssani. Sen kauppareissun jälkeen Aino kysyi, että tehdäänkö aikidossa sellaisia kurkipotkuja, isä Justus Reunanen hymyilee.

Nähdäänkö seinään potkimisen MM-voittaja myös olympialaisissa?

Palkintopystinsä Aino Kortelainen aikoo viedä näytille seuransa Taekwondourheilijat 2011:n salille.

–Siellä on sellainen tapa, että palkinnot tuodaan näytille. Nämä ovatkin vähän erilaisia, ylpeät vanhemmat nauroivat.

Erikoisten MM-kisojen äiti Sonja Lipponen toivoo, että Keravalla potkitaan seiniä vielä ensi vuonnakin, vaikka Petterin purkutalo on jo silloin maan tasalla.

–Kiinnostusta olisi ollut jo nyt Uudesta-Seelannista ja Venäjältä asti. Nyt varoitusaika vain jäi vähän liian lyhyeksi, Lipponen sanoo.

MM-kultaa voittaneen Toni Pohjolan mielestä tapahtuma oli mainio. Vain yksi puuttui.

–Samuli Edelmann kun olisi ollut vielä paikalla niin se olisi ollut kova juttu, Pohjola sanoo.

Edit: Lisätty video kello 16.37

Tästä on kyse Keravalainen Sonja Lipponen keksi, että Keravalla voitaisiin potkia seiniä maailmanluokan malliin ennen kuin purkutuomion saanut Keravan keskustan pohjoispää jyrätään nurin. Tapahtuma päätettiin järjestää Kipinä Valmennuksen järjestämien vapaaottelun harjoituskilpailuiden yhteydessä. Järjestäjäksi ryhtyi Edla Niemi Kisa on kunnianosoitus Keravan Vintiöt-maineelle. 90-luvun supersuositun televisiosarjan sketseissä seinää potkivat Rane ja Keravan kollit. Aikuisten yleiseen sarjaan osallistui viisi osanottajaa. Alle 18-vuotiaiden sarjassa kilpaili kahdeksan seinäänpotkijaa. Yleisessä sarjassa suoritetaan korkeintaan puoli minuuttia kestävä potkusarja seinään vapaalla tyylillä. Liikesarjassa puolitoista minuuttia kestävään suoritukseen on sisällytettävä vähintään kuusi seinään osunutta potkua.